স্টাফ রিপোর্টাররাজধানীর রামপুরায় ব্যাটারিচালিত অটোরিকশা টুকটুক চালক ফয়সাল মোল্লা চঞ্চলকে (১৫) নৃশংসভাবে হত্যার পর লাশ বস্তাবন্দি করে ড্রেনে ফেলে রাখা হয়। তার লাশ খিলগাঁও পল্লীমা সংসদের গলির ড্রেন থেকে উদ্ধার করা হয়েছে। রামপুরা থানাধীন ৩৩৩/৩/বি নতুনবাগ, খিলগাঁও তালতলার বাসিন্দা নিহত  চঞ্চলের বাবা গাড়িচালক মিলন মোল্লা জানান, গত শুক্রবার সকালে টুকটুক নিয়ে চঞ্চল বাসা থেকে বেরিয়ে যায়। এরপর থেকে সে নিখোঁজ। এ ব্যাপারে রামপুরা থানায় জিডি করা হয়। গতকাল ভোরে চঞ্চলের বস্তাবন্দি লাশ পায় পুলিশ। খিলগাঁও থানার ওসি নাজিমউদ্দিন জানান, চঞ্চলকে শ্বাসরোধ করে হত্যা করা হয়েছে। লাশের গলায় টেপ পেঁচানো ছিল। কী কারণে তাকে হত্যা করা হয়েছে, তা খতিয়ে দেখা হচ্ছে। তার মোবাইল ফোনটিও হত্যাকারীরা নিয়ে গেছে। ওই ফোনের কললিস্ট সংগ্রহ করে হত্যাকারীদের গ্রেফতারের চেষ্টা করা হবে বলে ওসি জানান।পুলিশের ধারণা,  পূর্বশত্রুতার জের ধরে এই হত্যাকাণ্ড। এ ব্যাপারে নিহত চঞ্চলের বাবা মিলন মোল্লা বাদী হয়ে থানায় মামলা করেছেন। চঞ্চলের গ্রামের বাড়ি গোপালগঞ্জ জেলার মুকসুদপুর থানার মধ্যবনগ্রামের ধোপাভিটায়। লাশ ময়নাতদন্তের জন্য ঢাকা মেডিকেল কলেজ মর্গে পাঠানো হয়েছে।মিরপুর বেড়িবাঁধ থেকে যুবকের লাশ উদ্ধার : নগরীর শাহ আলী থানাধীন মিরপুর বেড়িবাঁধ সংলগ্ন লালটেক ডোবা থেকে সাইফুল ইসলাম (২৬) নামের এক যুবকের লাশ উদ্ধার করে পুলিশ। বুধবার রাতে উদ্ধারকৃত লাশে পচন ধরেছে বলে পুলিশ জানায়।নিহত সাইফুলের বড় ভাই ফারুক হোসেন জানান, সাইফুল লালটেক  এলাকার স্বপ্নচূড়া হোটেলের কর্মচারী এবং স্থানীয় নিরাপত্তাকর্মীর কাজ করত। সে মিরপুরের চিড়িয়াখানা স্টাফ কোয়ার্টারে থাকত। তার বাবার নাম মৃত হোসেন উদ্দিন। শাহ আলী থানার ওসি আবদুল লতিফ জানান, বুধবার রাত সাড়ে ১২টার দিকে বেড়িবাঁধ সংলগ্ন ডোবা থেকে সাইফুলের ভাসমান লাশ উদ্ধার করা হয়। লাশ ময়নাতদন্তের জন্য ঢাকা মেডিকেল কলেজ মর্গে পাঠানো হয়েছে। নিহত সাইফুলের মাথা ও গলায় আঘাতের চিহ্ন রয়েছে।সাইফুলের ভাই ফারুক হোসেন অভিযোগ করেন, গত মঙ্গলবার স্বপ্নচূড়া হোটেলের ম্যানেজার বকুল ও বাবুর্চির সঙ্গে ডিম খাওয়া নিয়ে  সাইফুলের বাকবিতণ্ডা হয়। এ ঘটনার জের ধরেই সাইফুলকে শ্বাসরোধ করে হত্যা করা হয়েছে। পরে লাশ ডোবায় ফেলে দেয়া হয়। পুলিশ জানিয়েছে, এ ব্যাপারে থানায় মামলা হয়েছে।http://www.amardeshonline.com/pages/details/2010/12/31/60766